Diari Oficial de la Generalitat Valenciana


Sumari del DOGV 9884, del 03-07-2024 (2024/6340)

RESOLUCIÓ de 25 de juny de 2024, de la presidenta de l'Institut Valencià de Competitivitat Empresarial (IVACE), per la qual s'amplia el pressupost de la Resolució de 21 de gener de 2022, de la Presidència de l'IVACE, per la qual es convoquen ajudes per a actuacions de rehabilitació energètica en edificis existents (Programa PREE 5000-Comunitat Valenciana), inclòs en el Pla de recuperació, transformació i resiliència.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9884

Data del DOGV
:   03-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/6340


Data del document
:   25-06-2024

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

RESOLUCIÓ de 25 de juny de 2024, de la presidenta de l'Institut Valencià de Competitivitat Empresarial (IVACE), per la qual s'amplia el pressupost de la Resolució de 21 de gener de 2022, de la Presidència de l'IVACE, per la qual es convoquen ajudes per a actuacions de rehabilitació energètica en edificis existents (Programa PREE 5000-Comunitat Valenciana), inclòs en el Pla de recuperació, transformació i resiliència. [2024/6340]  
  
Mitjançant el Reial decret 691/2021, de 3 d'agost, es regulen les subvencions que s'atorguen a actuacions de rehabilitació energètica en edificis existents, en execució del Programa de rehabilitació energètica per a edificis existents en municipis de repte demogràfic (Programa PREE 5000), inclòs en el Programa de regeneració i repte demogràfic del Pla de rehabilitació i regeneració urbana del Pla de recuperació, transformació i resiliència, així com la seua concessió directa a les comunitats autònomes (BOE 185, 04.08.2021).  
Mitjançant Resolució de 21 de gener de 2022, de la Presidència de l'IVACE, es convoquen ajudes per a actuacions de rehabilitació energètica en edificis existents (Programa PREE 5000-Comunitat Valenciana), inclòs en el Pla de recuperació, transformació i resiliència, amb càrrec al pressupost de l'exercici 2021, DOGV núm. 9265, de 27 de gener de 2022.  
L'article 2 de l'esmentada Resolució de 21 de gener de 2022, de la Presidència de l'IVACE, establix que el pressupost del programa podrà ser ampliat, en cas d'haver-hi disponibilitat pressupostària, i, en tot cas, quan no haja expirat el termini de vigència d'este, sempre que hagen sigut transferits a l'IDAE els recursos necessaris i se li haja encomanat la seua gestió directa.  
Mitjançant Resolució de 25 de maig de 2023, de la Presidència de l'IVACE, s'amplia el pressupost de la convocatòria d'ajudes per a actuacions de rehabilitació energètica en edificis existents (Programa PREE 5000-Comunitat Valenciana), d'esta manera s'amplia en 3.067.930 euros la dotació pressupostària corresponent a esta convocatòria d'ajudes; en conseqüència, el pressupost total per a esta convocatòria és de 6.135.860 euros.  
Mitjançant resolucions de 13 de desembre de 2023 i de 27 de març de 2024, de la presidenta de l'Institut per a la Diversificació i Estalvi de l'Energia (IDAE), per la qual s'amplia el pressupost del Reial decret 691/2021, de 3 d'agost, per a les subvencions que s'atorguen a actuacions de rehabilitació energètica en edificis existents, en execució del Programa de rehabilitació energètica per a edificis existents en municipis de repte demogràfic (Programa PREE 5000), en el marc del Pla de recuperació, transformació i resiliència, es concedix a la Comunitat Valenciana una ampliació del pressupost corresponent al Programa PREE 5000, per import d'1.500.000 euros i de 3.112.000 euros, respectivament.  
  
Després de remetre l'oportú expedient de modificació pressupostària i generació de crèdit per al Programa PREE 5000 per import de 4.612.000 euros a la Direcció General de Pressupostos de la Conselleria d'Hisenda, Economia i Administració Pública, i una vegada autoritzada la corresponent generació de crèdit per Acord de Consell de data 5 de juny de 2024, es considera convenient ampliar, per import de 4.446.000 euros, la dotació pressupostària corresponent a la convocatòria d'ajudes per a actuacions de rehabilitació energètica en edificis existents (Programa PREE 5000-Comunitat Valenciana) i poder així atendre un nombre més gran d'expedients, de manera que els 166.000 euros restants es destinen als costos indirectes imputables al programa, d'acord amb el que establix l'art.8 del Reial decret 691/2021, de 3 d'agost.  
  
Per això, en virtut del que disposa l'article 4 del Reglament d'organització i funcionament de l'IVACE, aprovat per Decret 4/2013, de 4 de gener, del Consell, modificat pel Decret 69, de 16 de maig, del Consell, i de conformitat amb el que s'establix en l'article 2 de la Resolució de 21 de gener de 2022, del president de l'IVACE, resolc:  
  
Ampliar en 4.446.000 euros la dotació pressupostària corresponent a la convocatòria d'ajudes per a actuacions de rehabilitació energètica en edificis existents, Programa PREE 5000-Comunitat Valenciana, inclòs en el Pla de recuperació, transformació i resiliència, de l'exercici 2021 (Resolució de 21 de gener de 2022, del president de l'IVACE), amb càrrec a la nova línia pressupostària de l'IVACE, S1658 MRR PREE5000 IDAE. El pressupost total per a esta convocatòria serà, en conseqüència, de 06.425.314 euros.  
  
La present resolució entrarà en vigor l'endemà de la publicació de l'extracte d'esta en el Diari Oficial de la Generalitat Valenciana (DOGV).  
  
Contra esta resolució, que posa fi a la via administrativa, podrà interposar-se, en el termini d'un mes, recurs potestatiu de reposició davant la presidenta de l'IVACE, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es preveu en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que s'estime oportú.  
  
València, 25 de juny de 2024.- La presidenta de l'IVACE: Nuria Montes de Diego.